吳道子華清宮圖
作者：朱翌
朝代：宋

paragraphs: 霜清十月天無風，行宮縹緲祥雲中。
重重繡嶺光相通，莊嚴具足無遺功。
泉鳴三湯春濛濛，合歡皂莢雙垂紅。
人間塵垢一洗空，玉聲璆然出房櫳。
鸞吟鳳舞紛層空，豈不大勝遊月宮。
向非道子妙絕筆，那見開元全盛日。
槎牙老木青銅柯，坡陀巨石蒼玉質。
石言木應若何聞，阿房興廢纔頃刻。
乃知吳生有深意，一時心事能貌出。
臣非丹青好畫師，臣以畫諫乃其職。
此山此事姑置之，此畫當今須第一。